tartuNLP/wikipedia-smugri-20251201 huggingface dataset:
Kiira Kahn

Kiira Kahn (sünninimi Kiira Panova; 25. veebruar 1932 Narva – 1. juuni 2012 Tallinn) oli eesti raadioajakirjanik.
Ta lõpetas Tallinna Pedagoogilise Instituudi ja töötas Eesti Raadio Lasteraadios.
Isiklikku.
Tema abikaasa oli arst ja töötervishoiu professor Hubert Kahn.
James III

James III (10. juuli 1451 – 11. juuni 1488) oli Šotimaa kuningas aastatel 1460–1488.
Tema isa oli James II, kes suri 3. augustil 1460. James III krooniti nädal hiljem kuningaks, kuid kuni 1469. aastani valitsesid tema eest regendid, neist esimesena tema ema Mary.
1469. aasta juulis abiellus ta Taani Margaretiga. Neil sündis kolm poega, kellest vanimast sai kuningas James IV.
James III oli ebapopulaarne ja saamatu monarh.
Taani Margaret

Margaret (23. juuni 1456 – 14. juuli 1486) oli Taani kuninga Christian I tütar ja Šotimaa kuninga James III abikaasa alates 1469 kuni surmani.
Margareti ja Jamesi abielust hakati rääkima juba 1460. aastal. Nad kihlati 1468, et lõpeks Šotimaa ja Taani vaheline vaen Hebriidide ja Mani saare maksustamise pärast. Laulatus toimus 1469. aasta juulis, kui Margaret oli 13-aastane. Pulmadega tühistati kõik Šotimaa võlad Taani ees.
Margaret oli populaarne kuninganna, teda peeti ilusaks, leebeks ja mõistlikuks. Ta huvitus rõivastest ja juveelidest; tal oli palju juveele ja ta oli tuntud selle poolest, et on alati viimase moe järgi riides.
Margareti ja Jamesi abielu polnud õnnelik. Nad olevat elanud suguelu üksnes laste saamiseks ja hiljem üksteisest lahku kasvanud. Üks põhjustest oli see, et Margaret olevat eelistanud vanimat poega, aga James keskmist poega. 1482. aastal toimus Šotimaal kriis, kui Jamesi vend mitmeks kuuks võimu enda kätte võttis. Margaret olevat sel ajal hoolinud oma lastest rohkem kui abikaasast. Sellest ajast, kui James võimu tagasi sai, elasid nad lahus: James Edinburghis ja Margaret Stirlingis.
Abielust sündisid kolm last, kõik pojad ja kõik said täiskasvanuks. Vanim poeg James (1473–1513) sai isa surma järel 1488 kuningaks James IV nime all ja tema järeltulev sugu kestab tänapäevani. Keskmine poeg Rossi hertsog James Stewart (1476–1504) oli St. Andrewsi peapiiskop ja Šotimaa lordkantsler. Sel ajal polnudki väga haruldane, et kaks venda kannavad sama nime. Noorim poeg Mari krahv John Stewart (1479–1503) ei tegelenud riigiasjade ega poliitikaga. Kaks nooremat poega ei abiellunud ega saanud lapsi.
Ürgkobras

Ürgkobras ("Palaeocastor") on kobraslaste sugukonda kuuluv väljasurnud näriliste perekond. Nad elasid Oligotseeni lõpuperioodil Põhja-Ameerika "badland"'i aladel.
Liviu Rebreanu

Liviu Rebreanu (27. november 1885 Târlișua (tänapäeval Bistrița-Năsăudi maakond) – 1. september 1944 Valea Mare, Argeși maakond) oli rumeenia kirjanik ja ajakirjanik.
Rebreanu sündis Târlișuas, mis asub tänapäeval Bistrița-Năsăudi maakonnas, ent oli toona Austria-Ungari osa. Ta oli oma pere kolmeteistkümnest lapsest teine, tema isa oli kooliõpetaja Vasile Rebreanu ja ema Ludovica Diuganu; mõlemad vanemad olid pärit talupoegade hulgast. Rebreanu isa oli olnud luuletaja ja kultuuritegelase George Coșbuci klassivend ning huvitus folkloorist.
Liviu Rebreanu sai alghariduse Maierus, kus teda õpetas tema oma isa. Edasi õppis ta Năsăudis ja Bistrițas, sõjaväekoolis Sopronis ning viimaks sõjaväeakadeemias Budapestis. Ta töötas ohvitserina Gyulas, ent läks 1908. aastal erru ning ületas 1909 ebaseaduslikult Transilvaania Alpid, suundus Rumeeniasse ja asus elama Bukaresti.
Bukarestis liitus ta kirjanduslike ringkondadega ning töötas ajakirjanikuna väljaandeis Ordinea ja Falanga literară și artistică. Austria-Ungari valitsuse nõudmisel ta arreteeriti ja anti 1910. aastal Austria-Ungarile välja. Teda hoiti vangistuses Gyulas, ent ta vabanes sama aasta augustis ning naasis Bukaresti. 1911–1912 oli ta Craiova Rahvusteatri sekretär, tema ülemuseks oli kirjanik ja režissöör Emil Gârleanu. Sel ajal abiellus ta näitleja Fanny Rădulescuga.
Kirjanikuna debüteeris Rebreanu 1912. aastal novellikoguga "Frământări". Esimese maailmasõja ajal oli ta ajalehe Adevărul reporter, ent jätkas ka novellide avaldamist: 1916 ilmusid "Golanii" ja "Mărturisire", 1919 "Răfuială". Pärast sõda sai temast oluline kaastööline kirjandusseltsis Sburătorul, mida juhtis kirjanduskriitik Eugen Lovinescu.
1920. aastal avaldas Rebreanu romaani "Ion", mida peetakse esimeseks moodsaks rumeenia romaaniks ning milles ta kujutab maaomanditülisid Transilvaania maapiirkondades (eesti keeles on romaan ilmunud Natalie Alveri ja Telma Tali tõlkes, Tallinn: Eesti Raamat, 1970). "Ioni" eest sai Rebreanu Rumeenia Akadeemia auhinna; 1939 sai temast Akadeemia liige.
Aastatel 1928–1930 oli ta Bukaresti Rahvusteatri juht, 1940–1944 Rumeenia Kirjanike Liidu president.
J. K. Simmons

Jonathan Kimble Simmons (ka J. K. Simmons; sündinud 9. jaanuaril 1955 Detroitis) on Ameerika näitleja.
Ta on lõpetanud 1978. aastal Montana ülikooli bakalaureuseastmes muusika alal.
Ta on töötanud New Yorgis Broadway teatrites näitleja ja lauljana ning osalenud mitmes muusikalis. Suurema tuntuse tõid talle osatäitmised USA teleseriaalides "Seaduse nimel", "Vahelevõtja" ja "Oz". Hiljem on ta mänginud näiteks vendade Coenite mängufilmis "Põletada pärast lugemist". 
2014. aastal pälvis ta rolli eest filmis "Whiplash" parima meeskõrvalosatäitja Oscari ning võitis samas kategoorias Kuldgloobuse ja Briti Filmi- ja Telekunsti Akadeemia auhinna.
Face Off (Halvale teele)

"Face Off" on USA teleseriaali "Halvale teele" ("Breaking Bad") neljanda hooaja kolmeteistkümnenda osa ning ühtlasi selle hooaja lõpposa (kogu seriaali 46. osa) pealkiri. "Face Off" esilinastus USA-s AMC kanalil 2011. aasta 9. oktoobril.
Selle osa eriefektide ettevalmistamisel oli abiks seriaali "Elavad surnud" ("The Walking Dead") eriefektide meeskond (vt lipsu kohendavat pooliku näoga näitleja kujutist ingliskeelse Wikipedia lehel). Seriaali peaosatäitja Walter White (Bryan Cranston) korraldatud atentaadi tulemusel hävis pool sarja negatiivse kangelase Gus Fring'i näost. Eriefekti ettevalmistamisele kulus kuid, osa näitamisele sekundeid. Efekti tootmisel kasutati hoolikalt välja töötatud grimmi näitleja näol, mis ühendati arvutigraafikaga loodud kujunditega, toodeti kaks eraldi kaadrit ja ühendati need sujuvalt. Monteerija Skip MacDonaldi tööd telesarja osa loomisel peeti auhinna vääriliseks.
Arani saared

Arani saared (iiri keeles Oileáin Árann) on kolmest saarest koosnev saarestik Iirimaa lääneranniku lähedal Galway lahe suudmes. Saarte pindala on umbes 46 km².
Saared kuuluvad Galway krahvkonda. Läänest itta on nende nimed Inishmore (iiri keeles "Inis Mór", suursaar), Inishmaan (iiri keeles "Inis Meáin", kesksaar) ja Inisheer (iiri keeles "Inis Óirr", idasaar). Kolmest saarest suurim on kõige läänepoolsem saar Inishmore, ja sellel asuv Kilronani küla (iiri keeles Cill Rónáin) on Arani saarte suurim asula.
Saartel kõneldakse iiri keelt. 2006. aasta andmetel oli kolmel saarel kokku 1218 elanikku.
Saarte praegune ilme on kujunenud viimase jääaja liustike taandumisega 11 000 aastat tagasi. Erinevalt näiteks Connemarast Iirimaa läänerannikul, kus domineerib graniit, on Arani saared lubjakivisaared. Lubjakivi on nii majade kui ka nõlvu katva kiviaedade võrgustiku (kolme saare peale kokku 1600 km ) ehitusmaterjal. Lubjakivile mullakihi kasvatamiseks segasid saarte elanikud liiva ja adru.
Antonov A-40

Antonov A-40 (ka Antonov A-40T), hüüdnimega "Lendav tank" (vene keeles "Летающий танк" "letajuštšij tank" või "Крылья танка" "krõlja tanka" "Tanki tiivad", lühendina KT) oli Nõukogude Liidu eksperimentaalne õhusõiduk, mille lennukikonstruktor Oleg Antonov konstrueeris Teise maailmasõja aastail tanki T-60 transportimiseks õhu teel. Tanki külge kinnitatav kahepinnaline plaaneriosa pidi andma algul slepplennuki järel veetud tankile võimaluse lauelda lahinguväljale, toetamaks õhudessanti või partisane.
Töö plaaneri kallal kestis 1941. aasta detsembrist 1943. aasta veebruarini, mil tank tootmisest maha võeti. 1942. aasta aprillis valmistati Tjumeni linna tehases prototüüp. Lennukatsetused Moskva lähedal kestsid 7. augustist 12. septembrini 1942, katselenduriks oli Nõukogude Liidus tuntud purilendur Sergei Anohhin. Antonov A-40 leiti siiski olevat töökõlbmatu.
William Fisher

William Fisher (14. märts 1940 Craigneuk, Wishaw, North Lanarkshire – 6. oktoober 2018) oli Šotimaa ja Suurbritannia endine poksija.
Fisher sai I keskkaalus (kuni 71 kg) 1960. aasta Rooma olümpiamängude poksivõistlustel pronksmedali, kaotades poolfinaalis hilisemale hõbemedalivõitjale Carmelo Bossile (Itaalia).
Fisher osales I keskkaalus (kuni 71 kg) 13. Euroopa meistrivõistlustel (Luzern, 1959), kuid kaotas veerandfinaalis hilisemale kuldmedalivõitjale ja Euroopa meistrile Giovanni Benvenutile (Itaalia) ja jäi edasisest medaliheitlusest välja. 
Fisher poksis veebruarist 1961 kuni juulini 1967 elukutselisena. Ta pidas kokku 33 kohtumist, millest võitis 21 (neist 9 nokaudiga) ja kaotas 12 (neist 9 nokaudiga) kohtumist.
Ühinenud üksikkandidaadid

Ühinenud üksikkandidaadid oli 2011. aasta Riigikogu valimisteks moodustatud poliitiline survegrupp. Nad olid allkirjastanud "Ühinenud üksikkandidaatide deklaratsiooni". Ühinenud üksikkandidaadid olid: Aivar Koitla, Mart Helme, Martin Helme, Henn Põlluaas, Ingvar Tšižikov, Eugen Veges ja Sten-Hans Vihmar.
Guillaume Postel

Guillaume Postel (25. märts 1510 Barenton, Alam-Normandia – 6. september 1581) oli prantsuse keeleteadlane, astronoom, kabalist ja diplomaat.
Pariisis õppides tutvus ta Ignatius Loyola ning teistega, kes asutasid hiljem jesuiitide ordu, ning pidas nendega sidet kogu elu.
Ta oli araabia, heebrea, vanasüüria ja teiste semi keelte, samuti kreeka ja ladina keele asjatundja, mistõttu pälvis ta varsti õukonna tähelepanu. 1536. aastal saatis François I ta Prantsusmaa saadiku tõlgina Türgi sultani Suleiman I juurde Konstantinoopolisse. Veel oli talle ülesandeks tehtud koguda idamaade kirjanduse käsikirju kuningliku raamatukogu jaoks.
1538. aastal avaldati tema teos "Linguarum Duodecim Characteribus Differentium Alphabetum Introductio" ('sissejuhatus kaheteistkümne keele tähemärkidesse').
Ta kogus, tõlkis ja avaldas käsikirju, tuues nii eurooplaste ette mitmeid kreeka-, heebrea- ja araabiakeelseid teoseid.
Sun Ce

Sun Ce (175–200) oli hiina väejuht hilisel Hani dünastia valitsusajal.
Tema isa Sun Jian hukkus lahingus, kui Sun Ce oli 16-aastane. Ta põgenes oma isa ülema Yuan Shu juurest ning pöördus Hiina kaguossa, et seal enda võim maksma panna. Ta lõi alused hilisemale Wu riigile, mille esimeseks valitsejaks sai ta noorem vend Sun Quan.
3. sajandi ajaloolane Chen Shou kirjeldas teda kui nägusat ja rõõmsameelset meest, kes rakendas oma alluvaid nende võimetele vastavalt ning kohtles neid suuremeelselt.
Richard Justiciarius

Richard Justiciarius (prantsuse keeles "Richard le Justicier"; suri 921) oli Autuni krahv ja Burgundia hertsog 888–921.
Tema vanem vend oli Alam-Burgundia kuningas Boso.
Richard abiellus 888. aastal, tema järglased:
Zinovi Zinik

Zinovi Zinik (inglise keeles "Zinovy Zinik"; sündinud 16. juunil 1945 Moskvas) on Londonis elav juudi päritolu vene kirjanik.
Ta kirjutab inglise ja vene keeles. 
Eesti keeles on temalt Vilma Matsovi tõlkes 1994 ilmunud "Russofoob ja punapuravikud".
Tema proosatekste on korduvalt ilmunud ka ajakirjas Vikerkaar.
Aktioni lahing

Aktioni lahing (ladinapäraselt Actiumi lahing) oli merelahing, mis toimus 2. septembril 31 eKr Octavianuse ja Marcus Antoniuse vägede vahel Kreeka lääneranniku lähedal.
Octavianuse laevastikku juhtis Marcus Vipsanius Agrippa. Antoniust toetas Kleopatra VII. Lahing lõppes Antoniuse tagasitõmbumisega ning koos Kleopatraga Egiptusse suundumisega.
Teet Raik

Teet Raik (sündinud 10. mail 1977) on eesti muusik, dirigent ja fotograaf.
Teet Raik on õppinud Eesti Muusikaakadeemias puhkpilliorkestri dirigeerimist 
Helsingi Ülikooli "Metropolia" pop-jazzmuusika osakonnas heliloomingut ja trompetit ning Tartu Ülikooli Viljandi Kultuuriakadeemias muusikaproduktsiooni ja helindust.
2009.-2019. töötas ta Eesti Muusika- ja Teatriakadeemia koosseisulise džässmuusika õppejõuna. Noori džässmuusikuid on ta õpetanud ka Tartu Ülikooli Viljandi kultuuriakadeemias.
2021. aastast on ta Sõjaväemuuseumi koosseisu kuuluva Sõjaväeorkestri dirigent. Varem on ta dirigeerinud Kaitseväe orkestrit. 
Lisaks dirigeerib ja juhendab ta Tallinna Tehnikaülikooli bigbändi.
Ta mängib trompetit, flüügelhorni ja kitarri, arranžeerib muusikat nii suurtele kui ka väikestele koosseisudele ning kirjutab muusikat. Lisaks on ta tegev fotograafina, pildistades peamiselt kontserte jt. muusikasündmusi. Kõrvale pole jäänud ka tema tegevus helirežissööri ja videoloojana, mis on otseselt fotograafina tegutsemise käepikendus.
Isiklikku.
Teet Raiki õde on endine oboemängija, praegune diplomaat Ele Raik. Teet Raiki peamiseks ansamblipartneriks ja kaaslaseks on džässilaulja Helin-Mari Arder.
Mihkel Mõisnik

Mihkel Mõisnik (sündinud 6. juunil 1969) on eesti tõlkija.
Peamiselt tõlgib ta inglise keelest.
Ta töötab kirjastuses Tänapäev toimetajana.
Isiklikku.
Ta oli Pärnu Jahtklubi liige alates 2003. aastast.
Piret Päär

Piret Päär (sündinud 8. juunil 1963) on eesti näitleja ja jutuvestja.
Ta lõpetas 1986. aastal Tallinna Riikliku Konservatooriumi lavakunstikateedri (12. lend), seejärel töötas kaks hooaega Eesti Riiklikus Noorsooteatris.
1991. aastal hakkas tegelema lugude jutustamisega ja korraldama jutuvestmisalast koolitust täiskasvanutele. Lisaks jutuõhtutele-kohtumistele, jututundidele koolides ja raamatukogudes, kontsertidele koos muusikutega on ta korraldanud lugude jutustamise teemalisi kursusi, seminare, töötubasid, näitusi, rahvusvahelisi konverentse ja festivale. 
Praegu tegutseb vabakutselise jutuvestjana.
Bryan Cranston

Bryan Lee Cranston (sündinud 7. märtsil 1956) on ameerika näitleja, stsenarist ja režissöör. 
Laiema tuntuse saavutas ta osatäitmisega Foxi situatsioonikomöödias "Malcolm in the Middle" ja Walter White'i mängimisega AMC draamasarjas "Halvale teele", mille eest ta on võitnud kolm korda järjest Primetime Emmy auhinna parima draamasarja meespeaosatäitja kategoorias. 
Elu.
Cranston sündis California osariigis Canoga Parkis kuuldemängunäitleja Peggy Selli ning Hollywoodi näitleja ja produtsendi Joseph L. Cranstoni pojana. Tema vanavanaema on sündinud County Clare'is Iirimaal. Cranston kasvas üles Los Angelese piirkonnas, lõpetas Canoga Parki keskkooli ja sai Los Angelese Valley kolledžist kraadi politseiteaduse alal.
Cranston esines avalikult juba nooruses, kuid tema meelelahutusäri taustaga vanematel oli selles suhtes kahtlusi, nii et tõsisemalt hakkas ta alaga tegelema alles aastaid hiljem.
1998. aastal tegi ta Steven Spielbergi filmis "Reamees Ryani päästmine" etteaste ühekäelise sõjaväelasena.
Eraelu.
Cranston on abielus Robin Deardeniga, kellega ta tutvus "Airwolfi" võtetel 1984. aastal. Tema mängis nädala kaabakat, temake oli pantvangi rollis. Neil on tütar Taylor Dearden Cranston (sündinud 1993. aasta 12. veebruaril). Cranston oli varem abielus kirjanik Mickey Middletoniga.
Cranston elab New Mexicos Albuquerque'is.
Mati Erelt

Mati Erelt (12. märts 1941, Tallinn – 12. oktoober 2024) oli eesti keeleteadlane.
Haridus.
Mati Erelt õppis Tallinna 20. Keskkoolis. Kooli ajal tegeles ta muu hulgas kergejõustiku ja poksiga ning tuli Eesti koolinoorte meistriks vasaraheites. 1959. aastal läks ta Tallinna Polütehnilisse Instituuti õppima täppismehaanikat, ent 1961. aastal otsustas suunduda hoopis Tartu Riiklikku Ülikooli eesti keelt ja kirjandust õppima.
Tartus õppis ta eriprogrammi järgi ning osales muu hulgas Huno Rätsepa juhitud nn generatiivse grammatika grupi (GGG) töös. Ta lõpetas 1965. aastal Tartu Riikliku Ülikooli eesti keele ja kirjanduse erialal. Kandidaadiväitekirja filoloogias kaitses ta Tartu ülikoolis 1971. aastal. Doktoriväitekirja "Eesti adjektiivide süntaks" kaitses ta sealsamas 1981. aastal. Sai filoloogiadoktori kraadi.
Töökäik.
1969–1991 töötas ta Keele ja Kirjanduse Instituudis, esmalt bibliograafina, 1970–1976 nooremteadurina, 1976–1983 vanemteadurina ning 1983–1991 grammatikasektori juhatajana. 1989–1991 oli ta ühtlasi Tallinna Pedagoogilise Instituudi professor. Perioodil 1991–1995 oli ta Helsingi Ülikooli soome-ugri keelte õppetooli külalisprofessor, 1995–2006 Tartu Ülikooli eesti keele õppetooli professor. Pärast seda oli ta Tartu Ülikooli emeriitprofessor ning jätkas tööd vanemteadurina.
Mati Erelt oli Emakeele Seltsi liige (1997–2006 esimees) ning Helsingis tegutseva Soome-Ugri Seltsi välisliige.
Isiklikku.
Mati Erelti abikaasa on Tiiu Erelt. Nende pojad on Pekka Erelt ja Jaan Erelt.
Liina Lukas

Liina Lukas (kuni 1989 Liina Tamm; sündinud 5. augustil 1970 Rakveres) on eesti kirjandusteadlane ja tõlkija. 
Lukas sündis Rakveres ning lõpetas Püssi Keskkooli. Aastatel 1988–1995 õppis ta Tartu Ülikoolis eesti ja soome-ugri filoloogia eriala. Ta sai 1998. aastal Tartu Ülikoolis magistrikraadi võrdleva kirjandusteaduse alal tööga "Võõra kujund baltisaksa kirjanduses" ning 2006. aastal sealsamas doktorikraadi võrdleva kirjandusteaduse alal tööga "Baltisaksa kirjandusväli 1890–1918". Ta on end täiendanud germanistika alal Göttingeni ja Viini ülikoolis. 
Liina Lukas on alates 1998. aastast töötanud Tartu Ülikoolis ning alates 1999. aastast Underi ja Tuglase Kirjanduskeskuses. 
2008–2021 oli Lukas Tartu Ülikooli maailmakirjanduse õppetooli dotsent, alates 1. veebruarist 2021 on ta TÜ kultuuriteaduste instituudi
võrdleva kirjandusteaduse professor. 
2007–2013 oli Lukas ka Underi ja Tuglase Kirjanduskeskuse vanemteadur. 
26. veebruarist 2013 kuni 31. detsembrini 2015 oli ta Tartu Ülikooli filosoofiateaduskonna prodekaan. 
Tema uurimistöö keskmes on olnud baltisaksa kirjandus.
Isiklikku.
Poliitik ja ajaloolane Tõnis Lukas on tema abikaasa.
Rwanda jalgpallikoondis

Rwanda jalgpallikoondis on Rwanda esindusmeeskond jalgpallis.
Meeskond on FIFA maailma edetabelis 137. kohal (september 2018). Kõrgeim koht on olnud 78. (detsembris 2008).
Koondis on ühe korra kvalifitseerunud Aafrika karikavõistlustele (2004. aastal), kuid alagrupist edasi ei pääsenud.
Kõige rohkem väravaid Rwanda koondises on löönud koondise kapten Olivier Karekezi.
Jean de Dieu Nkundabera

Jean de Dieu Nkundabera on Rwanda invasportlane.
Ta võitis 2004. aasta paraolümpiamängudel Ateenas pronksmedali 800 meetri ratastoolisõidus. See oli Rwanda esimene ja siiani ainus medal olümpiamängudelt.
Ta oli Rwanda ainus esindaja ka 2008. aasta paraolümpiamängudel Pekingis, kuid ei jõudnud eelsõidust kaugemale.
Nyakatsi

Nyakatsi on ruandade traditsiooniline eluase. See on ringi- või ruudukujulise põhiplaaniga pinnasest ja rohust ehitatud majake. 
Aastal 2008 algatas Rwanda valitsus ulatusliku uute majade ehitamise kampaania, mille käigus plaaniti hiljemalt 2011. aasta esimese poole jooksul algelised elamud täielikult uutega asendada. Sügisel 2010 oli alles ligi 71 000 "nyakatsi"'t. Kampaania raames aidati inimestel ehitusmaterjale hankida ning korralikud majad ehitada. Hiljem pikendati programmi 2011. aasta lõpuni. Kampaania maksumus oli üle 6,5 miljardi frangi. Sügisel 2011 elas "nyakatsi"'des veel üle 10 000 perekonna.
Pasteur Bizimungu

Pasteur Bizimungu (sündinud aprillis 1950) on hutu päritolu Rwanda poliitik. 
Bizimungu on kuulunud mõõdukate hutude hulka. Ta liitus tutside Isamaarindega juba siis, kui see veel Ugandas tegutses. Ta on hariduselt jurist. Ta osales muu hulgas Arusha rahuläbirääkimistel. 
Pärast genotsiidi sai temast 19. juulil 1994 Rwanda president. 23. märtsil 2000 astus ta poliitiliste vastuolude ja vägivalla puhkemise ohu tõttu tagasi ning presidendiks sai senine asepresident Paul Kagame. 
Aastal 2000 asutas Bizimungu partei Ubuyanja, mille võimulolijad keelustasid. Teda süüdistati vaenu õhutamises, 2002. aastal määrati ta koduaresti ning 2004. aastal mõisteti talle 15-aastane vanglakaristus. Aastal 2007 andis president Kagame talle armu.
Raamatupidamiskonto

Raamatupidamiskonto (ladina keeles "computus", inglise keeles "account", saksa keeles "das Konto") (ka arve). Kontosid kasutatakse raamatupidamiskohustuslike majandusüksuste igapäevase raamatupidamisarvestuse pidamisel. 
Kahe poolega tabeli (registri) vasakut, plusspoolt, nimetatakse deebetiks ja paremat, miinuspoolt, kreeditiks. Deebeti ja kreediti tähendus bilansi aktivapoole kirjetele avatud kontodel (aktivakontod)ja passivapoole kirjetele avatud kontodel (passivakontod) on erinev. Kõigi raamatupidamises kasutatavate kontode loend moodustab raamatupidamise kontoplaani. 
Aktivakonto deebetis näidatakse (kuvatakse) algsaldo, suurenemine ja lõppsaldo; aktivakonto kreeditis näidatakse (kuvatakse) vähenemine.
Passivakonto deebetis näidatakse (kuvatakse) vähenemine; passivakonto kreeditis näidatakse algsaldo, suurenemine ja lõppsaldo. 
Aktiva-ka passivakontode pluss-või miinuspoolele kantud summade kokkuvõtted moodustavad käibe (deebetkäive, kreeditkäive) ja nende kokkuvõtete vahe moodustab saldo. Aktivakontod on deebet-ja passivakontod kreeditsaldoga. Perioodi, tavaliselt kuu lõpul, koondatakse nii aktivakontode deebetsaldod kui passivakontode kreeditsaldod bilanssi, mille aktiva –ja passivapoolele kantud saldode summad peavad olema võrdsed.
Karl Kaddak

Karl Friedrich Kaddak (24. detsember 1859 – 8. september 1940, maetud Simuna kirikuaeda) oli eesti ärimees ja tööstur. 
Pidas poode ja kõrtsi Simunas, Simuna kihelkonnas. Rakkes elades varustas peale oma poe kaubaga rohkem kui sadat ümbruskonna väikekaupmeest. Pani Rahkla mõisas tööle piiritusevabriku ja temast sai Lammasküla mõisa omanik. 
Kaddak sai laiemalt tuntuks Baltimaade suurima Rakke Lubjatehase lubjatööstuse rajamisega Rakkes aastal 1910. Jõudis Eesti kahekümne rikkaima inimese hulka. Karl Kaddak oli Rakke lubjatehase omanik ning Tallinnas silikaatkive tootva ettevõte AS Silikaat suuraktsionär. 
1917. aastal omandas Tallinna 2. Gildi kaupmees Karl Kadak (Kadakas) Rahkla mõisa Simuna kihelkonnas, kellelt mõis 1919. aasta maareformiga võõrandati.
Toetas Simuna kirikut, Rakke kogudust ja panustas ka Rakke pritsimaja ehitusse.
Bilansiväline kirje

Bilansiväline kirje on majandusüksuse (ka kreediasutused) igapäevases jooksvas raamatupidamises kasutatava bilansivälise konto nimetus koos saldoga, mis on kirjendatud bilanssi väljaspool selle kokkuvõttesummat.
Bilansiväliste kirjetena võetakse bilanssi kasutama arvelduskrediidi summad, väljaandmata lepingulised laenusummad, tagasiostukohustused, lootusetud võlad, halvad laenud jm potentsiaalsed kohustused või tekkimisel olevad varad.
Bilansiväliste kirjete liigitus vastavalt Krediidiasutuste seadusele:
1. Garantiid ja muud sarnased tühistamatud kohustused ja nõuded
Nimetatud kohustuste ja nõuetena kirjendatakse: 
2. Muud tühistamatud kohustused ja nõuded
Nimetatud kohustuste ja nõuetena kirjendatakse: 
3. Tühistatavad kohustused ja nõuded
Nimetatud kohustuste ja nõuetena kirjendatakse:
Albertina Ivanova

Albertina Petrovna Ivanova (sündinud 11. augustil 1954) on mari luuletaja.
Tal on Eestis ilmunud nime all Albertina luulekogu "Sonaat viiulisoolole" ("Соло скрипкалан соната") koos tõlgetega eesti, inglise ja vene keelde.
Tema luuletusi on eesti keeles ilmunud ka raamatus "Neli marilannat" Arvo Valtoni tõlkes.
Hannu Oittinen

Hannu Oittinen (sündinud 3. juulil 1959) on soome tõlkija.
Ta tõlgib enamasti eesti keelest soome keelde.
Halvale teele

"Halvale teele" (originaalpealkiri "Breaking Bad") on Ameerika telesari. See jutustab keskkooli keemiaõpetajast Walter White'st (Bryan Cranston), kellel diagnoositakse sarja alguses kaugelearenenud kopsuvähk. Walter pöördub kuritegelikule teele ning hakkab koos oma endise õpilase Jesse Pinkmaniga (Aaron Paul) tootma ja turustama kõrgekvaliteedilist metamfetamiini, et kindlustada enne surma oma pere varanduslik tulevik.
"Breaking Bad" on saavutanud laialdase positiivse vastuvõtu iseäranis tänu originaalsele teemaarendusele, väljapaistvale filmimistööle ja kogu näitetrupi näitlejavõimetele. Seriaal on võitnud seitse Primetime Emmy auhinda. Bryan Cranston oli 2010. ja 2011. aastal Kuldgloobuse nominent parima draamasarja meesnäitleja kategoorias. 
Sarja neljanda hooaja viimane osa ("Face Off") esilinastus USA-s AMC kanalil 2011. aasta 9. oktoobril. Seriaali viimase, kaheks osaks jaotatud 16-osalise viienda hooaja esimene osa jõudis vaatajateni 2012. aasta 15. juulil. Sarja viimane, 62. osa jõudis vaatajateni 29. septembril 2013.
Avamaa

Avamaa on aianduses ja põllumajanduses lahtise taeva all ja kõigile ilmastikumõjudele avatud põllumajanduskultuuride kasvupind . 
Avamaale vastandub katmik.
Pearaamat

Pearaamat (inglise keeles "general ledger", saksa keeles "das Hauptbuch") on raamatupidamiskohustusliku majandusüksuse kõiki kontosid sisaldav süstemaatiline register, milles on ära toodud kõik sünteetilised kontod koos koodide ja numbritega. 
Pearaamatu registri kirjed tehakse raamatupidamise kahekordse kirjendamise põhimõttel so ühe konto deebetisse ja teise konto kreeditisse.
Pearaamatu registrit võib pidada, mistahes taasesitust võimaldaval kandjal (pearaamat-žurnaalina, kaartidel, perfolintidel, raamatupidamisprogrammides, magnetketastel, CD-del, jms).
Wallenberg (ooper)

"Wallenberg" on Erkki-Sven Tüüri ooper Raoul Wallenbergist kahes vaatuses, 19 pildis. Libreto autor Lutz Hübner. Esietendus 2001. aasta 5. mail Saksamaal Dortmundis.
Rahvusooperi Estonia 2007. aasta lavastusest valmis 2008. aastal DVD (dirigent Arvo Volmer, lavastajad Dmitri Bertman ja Neeme Kuningas; kunstnik-lavastaja Ene-Liis Semper; valguskunstnik Neeme Jõe).
Ooperi sisu.
Proloog: "Kes on Wallenberg?"
I vaatus
Raoul Wallenberg, tuntud Rootsi pankuriperekonna võsu, saab diplomaatiliste kanalite kaudu Ameerika presidendilt ja põgenikekomiteelt ülesande minna 1944. aasta suvel sakslaste poolt okupeeritud Budapesti ja päästa nii palju juute kui võimalik.
Wallenberg: "Ma mõtlesin viis minutit järele. Nende viie minutiga tapeti viis inimest."
Ametlikult on Wallenberg Rootsi saatkonna sekretär. Tema vastasmängijaks on Adolf Eichmann, kes korraldab Ungari juutide koonduslaagrisse saatmist. Wallenberg suudab kuue kuu jooksul päästa surmast ligi 100 000 juuti, väites, et tegemist on Rootsi kodanikega.
Naine, kelle pere on tapetud, tagastab elupäästva Rootsi passi, et oma perekonnale surma järgneda.
Wallenberg: "Ma jõudsin liiga hilja."
Jaanuaris 1945, pärast seda, kui Punaarmee Budapesti vabastab, kutsub Nõukogude vastuluure Wallenbergi sõbralikule vestlusele ning Wallenberg kaob jäljetult.
II vaatus
Vene ohvitser: "Meie juures teda pole, nii et ärge rohkem pärige. Ja kui ta meie juures on, siis läheb tal hästi."
Lineaarsest ajaloo-ajast saab unenäoline psühholoogiline aeg, kus sündmused toimuvad läbisegi ja korraga, ega lase end reaalsusest segada. 
Gulag. Wallenbergi külastab Eichmann, teel Jeruusalemma oma poomisele.
Rambivalgusesse astub Wallenbergi popversioon, Wallenberg 2, kes on elujõulisem ja kasulikum kui tõeline Wallenberg: 
"Me ei pommitanud Auschwitzi viivat raudteed – aga meil on Wallenberg.
Me ei pommitanud krematooriume – aga meil on Wallenberg."
Tööstur: "Kui minult küsitakse, miks me tarnisime Saksamaale terast, ma ütlen, minu vennapoeg, Raoul Wallenberg Siberi jääväljadel."
Vene ohvitser loeb ette 1947. aasta 17. juulist pärineva surmaotsuse Wallenbergile kui "Saksamaa ja USA spioonile", käsuga põletada surnukeha Lubjanka ahjudes.
Viimasena jääb kõlama I vaatuses Rootsi passi tagastanud ja oma perekonnale surma järgnenud naise tekst:
"Ma määrin te sõrmed ära. Võite mind välja kraapida põldudest, puulehtedelt ja katusekividelt. Te ei leia minust niigi palju, et joonistada laubale tuharist, mitte niigi palju, et köhiks sõdur, kelle kõrisse ma lendan."
Välislingid.
Vaitmaa, Merike. Esietendus Erkki-Sven Tüüri "Wallenberg", vaadatud 3. juuni 2012
Raun, Eero. Erkki-Sven Tüüri ooper "Wallenberg".- Sirp 1. juuni 2007, vaadatud 4. juuni 2012
Majandusüksus

Majandusüksus on laiemas tähenduses iseseisvalt majandustegevuses osalev ettevõte.
Majandusüksuste liigitus.
Majandusüksus raamatupidamises.
Vastavalt kehtivale (2002) raamatupidamisseadusele on majandusüksus mistahes omanikule ja/või omanikerühmale (füüsilisele või juriidilisele isikule, sh äriühingutele, kohalikule omavalitsusele või riigile) kuuluv tulunduslik või mittetulunduslik ettevõte, kes on raamatupidamiskohustuslane.
Majandusüksus majanduses iseseisvalt tegutseva üksusena.
Majanduses- majandustegevuses iseseisvalt osalevate üksuste koondnimetus. Koondisse kuuluvad ettevõtted, asutused, talud, tehased, baarid, kauplused, haiglad, perearstikeskused, koolid, automüügiettevõtted jms üksused.
Kerti Tergem

Kerti Tergem (sündinud 7. juunil 1968) on eesti tõlkija ja raamatukujundaja.
Ta lõpetas 1993. aastal Tartu Ülikooli eesti ja soome-ugri filoloogia erialal. 
Ta tõlgib peamiselt hollandi keelest (näiteks on ta tõlkinud Willem Frederik Hermansi, Arthur Japini ja Toon Tellegeni teoseid).
Likviidsuse suhtarvud

Efektiivsuse suhtarvud e indikaatorid (inglise keeles "liquidity ratios") on ettevõtte likviidsuse hindamiseks kasutatavad suhtarvud. Levinumad likviidsuse suhtarvud on:
Raha keskmine laekumisperiood

Raha keskmine laekumisperiood (inglise keeles "accounts receivable average collection period") on ettevõtte finantsjuhtimises kasutatav likviidsuse suhtarv, mis saadakse, kui ettevõtte keskmine debitoorne võlgnevus korrutatakse 360 päevaga ja jagatakse netokäibe summaga.
Raha keskmise laekumisperioodi tulemus.
Tulemus saadakse ja väljendatakse päevades.
Raha keskmise laekumisperioodi tulemuse tõlgendus.
Indikeerib kui pika perioodi jooksul debitoorne võlgnevus laekub. Selle näitaja arvväärtust mõjutavad nii müügitingimused, müügikäibe ootamatud muutused kui ka püsiklientidele antavad hinnasoodustused, rabatid jne. Tulemus ei tohiks ületada rohkem kui 1 1/3 korda järelmaksuks antavat perioodi ja rohkem kui 1 1/3 diskontoperioodi (diskonto võimaldamisel järelmaksuga müügi puhul).
33 eKr

Aasta 33 enne Kristuse sündi ehk meie ajaarvamist. Vana-Rooma ajaarvamise järgi 721 "ab urbe condita". Nimetus 33 eKr võeti kasutusele varakeskajal.
Lühiajalise võlgnevuse käibekordaja

Lühiajalise võlgnevuse käibekordaja (inglise keeles "receivable turnover") on ettevõtte finantsjuhtimises kasutatav likviidsuse suhtarv, mis saadakse, kui ettevõtte müügi netokäive jagatakse lühiajalise võlgnevuse summaga.
Valem.
Lühiajalise võlgnevuse käibekordaja = Käibevara / Keskmine debitoorne võlgnevus
Lühiajalise võlgnevuse käibekordaja tulemus.
Lühiajalise võlgnevuse käibekordaja näitab, mitu korda keskmiselt ületab müügitulu debitoorset võlgnevust. Tulemus saadakse, kui jagatakse saadud müügitulu keskmise debitoorse võlgnevusega. Näitaja on väljendatud kordades .  
Lühiajalise võlgnevuse käibekordaja tulemuse tõlgendus.
Näitab, kui mitu korda toimub keskmiselt lühiajalise võlgnevuse tasumine aruandeperioodil. Indikaatori kõrge kordaja näitab nõuete kõrget konverteeritavust rahalisteks vahenditeks. 
Mida suurem on näitaja väärtus, seda kiiremini maksed laekuvad . Kui näiteks näitaja väärtus on 1, siis see tähendab, et perioodi jooksul toimub 1 võlgnevuse tasumine aruandeperioodil.
Kaubakäive

Kaubakäive on ettevõtte finantsjuhtimises kasutatav likviidsuse suhtarv. Kaubakäive näitab, mitu korda ajavahemikus varusid müüakse või kasutatakse, näiteks aasta jooksul. Kaubakäibe valem on müük jagatud kauba ja tootmisvarude keskmisega. Kaubakäivet nimetatakse ka varude käibekordajaks või tootmisvarude käibeks.
Valem.
formula_1
Äriline rakendus.
Väike kaubakäive võib tähendada liigseid varusid, vananemist ning puudulikku tootevalikut või turundust. Mõnel juhul võib väike suhtarv olla loomulik, näiteks kui enne hinnatõuse või tarnedefitsiite on varusid kogutud.
Samas suur kaubakäive võib näidata varude puudust, mille tõttu kaotatakse äri, sest varusid ei ole piisavalt. See võib omakorda põhjustada ebapiisavaid laovarusid.
Mõned tööstusandmete koostajad (näiteks Dun &amp; Bradstreet) kasutavad jagatise lugejas müügikulu asemel müüki. Müügikulu annab täpsema käibe suhtarvu, kuid võrdlemisel saab sageli kasutada ainult müüki. Müügikulu peetakse täpsemaks, kuna müügikulu ja müüki arvestatakse erinevalt. Müüki arvestatakse harilikult turuväärtuse alusel, ehk kui palju turg toodangu või teenuse eest maksis. Kui ettevõttel oli hea aasta ja turul maksti ettevõtte toote või teenuse eest tavapärasest kõrgemat hinda, võib saadud arv olla ebaotstarbekas. Seevastu müügikulu arvestatakse selle järgi, kui palju ettevõte tegelikult müügiks vajalike materjalide eest maksis. Samuti võivad ettevõtted hindu alandada, et varusid värskendada.
Esemel, mille varud vahetuvad igal aastal, on suuremad hoiukulud kui esemel, mille varud vahetuvad mitu korda aastas. Varude käive näitab ka ettevõtte elujõudu. Varude vahetumise sageduse suurendamise eesmärk on varude vähendamine kolmel põhjusel:
Koguvara käive

Koguvara käive on likviidsuse suhtarv, mis näitab, kui tõhusalt ettevõte kasutab oma varasid müügitulu loomiseks. Koguvara käivet nimetatakse ka varade käibekordajaks. 
Reeglina on madala kasumimarginaaliga ettevõtetel kõrge koguvara käive, ning kõrge kasumimarginaaliga ettevõtetel madal koguvara käive. Näiteks jaemüügiga tegelevatel ettevõtetel on tiheda konkurentsi tõttu harilikult väga kõrge koguvara käive.  
formula_1
Tarmo Ruubel

Tarmo Ruubel (19. august 1967 Tallinn) on eesti rahvusest soome näitleja.
Ta sündis Tallinnas, viieaastaselt asus ta Soome elama. Aastatel 1988–1992 õppis ta Helsingi Teatriakadeemias. Aastatel 1992–1993 Kotka Linnateatris.
Jeanette Winterson

Jeanette Winterson (sündinud 27. augustil 1959 Manchesteris) on inglise romaanikirjanik. Ta on Briti impeeriumi ordu ohvitser (OBE).
Jeanette Winterson sündis Manchesteris ning adopteeriti 21. jaanuaril 1960. Ta kasvas üles Accringtonis, tema kasuvanemad olid Constance ja John William Winterson. Teda kasvatati nelipühilaste traditsioonis ning ta alustas usukuulutamist ja jutluste kirjutamist 6-aastaselt. 16-aastaselt identifitseeris ta end lesbina ning lahkus kodust. Ta õppis Accringtoni ja Rossendale'i Kolledžis. Seejärel õppis ta inglise keelt ja kirjandust Oxfordis St Catherine's College'is.
Wintersoni esimene romaan "Oranges Are Not the Only Fruit" ilmus 1985. aastal ning võitis Whitbreadi auhinna. 1990. aastal kohandas autor selle ka teleseriaaliks, mis omakorda võitis Briti Filmi- ja Telekunsti Akadeemia auhinna parima draama eest.
Eesti finantsaruandluse standard

Eesti finantsaruandluse standard (varem Eesti hea raamatupidamistava) on vastavalt kehtiva raamatupidamise seaduse § 17 lõike 1 kohaselt finantsarvestuse korraldamises ja finantsaruandluses kasutatavad arvestuspõhimõtted ning informatsiooni esitusviis, mis peavad olema kooskõlas raamatupidamise seaduses sätestatud nõuetega ja ühega järgmisest kahest finantsaruandluse standardist:
Kehtiva raamatupidamise seaduse § 3 punkti 7 kohaselt on Eesti finantsaruandluse standard rahvusvaheliselt tunnustatud arvestuse ja aruandluse põhimõtetele tuginev avalikkusele suunatud finantsaruandluse nõuete kogum, mille põhinõuded kehtestatakse seadusega ning mida täiendavad Raamatupidamise Toimkonna juhendid ning riigi, riigiraamatupidamiskohustuslaste, kohaliku omavalitsuse üksuste, muude avalik-õiguslike juriidiliste isikute ning teiste raamatupidamiskohustuslaste, kelle üle eelnimetatud isikutel on otseselt või kaudselt või teiste valitseva või olulise mõju all olevate isikute kaudu valitsev mõju, puhul ka avaliku sektori finantsarvestuse ja -aruandluse juhendis sätestatud nõuded.
Eesti hea raamatupidamistava põhinõuded on järgmised:
Reichswehr

Reichswehr oli Saksamaa relvajõudude nimi aastatel 1919–1935.
1933. aastal pärast Natsionaalsotsialistliku Saksa Töölispartei juhi Adolf Hitleri valimist Saksamaa kantsleriks taastati Saksamaal 16. märtsil 1935 maaväed Wehrmacht ja 1. juunil 1935 sõjalaevastik Kriegsmarine.
Üleminekuperiood.
Saksamaa allkirjastas pärast kaotust Esimeses maailmasõjas 11. novembril 1918 Compiegne'i vaherahulepingu ja 28. juunil 1919 Versailles' rahulepingu.
Sõjale järgnenud demobiliseerimise käigus lagunes endine Saksa keiserlik armee, kuid aastatel 1918–1919 toimunud revolutsiooniliste sündmuste ajal moodustusid Vabakorpused (saksa keeles "Freikorps"), mis koondasid oma ridadesse vabatahtlikkuse alusel maailmasõja veterane.
1919. aasta 6. märtsil moodustas Weimari vabariigi valitsus Ajutised Saksa kaitsejõud ("Vorläufige Reichswehr"), mis koosnesid Ajutisest maaväest ("Vorläufige Reichsheer") ja Ajutisest mereväest ("Vorläufige Reichsmarine").
1919. aasta 30. septembril moodustati Weimari vabariigi valitsuse poolt Ülemineku maavägi ("Übergangsheer"), kuid Ajutine merevägi ("Vorläufige Reichsmarine") tegutses ajutise nimega kuni 1921. aastani.
1919. aasta 28. juunil allkirjastas Saksamaa valitsus Versailles' rahulepingu, mille alusel oli sõja kaotanud Saksamaal Antandi võitjariikide poolt lubatud pidada vaid 100 000 mehe suurust sõjaväge.
Reicshwehr.
Saksamaa relvajõud Reichswehr moodustati ametlikult 1921. aasta 1. jaanuarist ning koosnes "Reichsmarine"st ja "Reichsheer"ist. Reichswehri koosseisu kuulus 2 väegruppi juhtkonnaga, 7 jalaväediviisi ja 3 ratsaväedivisjoni.
Reichswehri koosseisus:
MusicBrainz Picard

MusicBrainz Picard on mitmeplatvormiline MusicBrainzi ametlik muusikafailide sildistaja, mis on kirjutatud programmeerimiskeeles Python. Picard kasutab sildistamisel albumipõhist lähenemist.
Alates versioonist 0.7.0 on võimalik muusikafailide identifitseerimine. Versioonist 0.16 toetab Picard lisaks MusicDNS-i identifitseerimisteenusele ka avatud lähtekoodiga AcoustID-d.
Toetatud failitüübid:
Seadusesilm

"Seadusesilm" (originaalpealkiri "Justified") on stsenarist Graham Yosti loodud Ameerika telesari. Sari tugineb Elmore Leonardi kriminaalromaanidele "Pronto" ("Kibekähku") ja "Riding the Rap" ning lühijutustusele "Fire in the Hole" ("Tuld august"). 
Sarja peategelane abišerif Raylan Givens (Timothy Olyphant) saadetakse sarja avaosas teenima kodukanti, Ida-Kentucky mägisesse piirkonda, Harlani maakonna keskusesse Harlani. Üleviimise põhjuseks oli Givensi poolt sarja avaosas Miamis ühe narkokartelli tegelase surnukstulistamine, mis tekitas ülearust meediakära. Givens ise ütles tulistamise kommentaariks, et see oli õigustatud (ingl "justified"). Sama õigustatud, suuremal või vähemal määral, on sarja jooksul ka kõik järgmised Givensi eri relvadest välja lastud kuulid, mida ei ole just vähe, mistõttu ülemus soovitab tal poolnaljatamisi kaaluda Uzi muretsemist.
"Seadusesilm" esilinastus 2010. aasta 16. märtsil. Kõik hooajad on olnud 13-jaolised. Teise hooaja avaosa esilinastus 2011. aasta 9. veebruaril. Kolmas hooaeg oli ekraanidel 17. jaanuarist 2012 kuni 10. aprillini 2012. Sarja pikendamisest neljanda, 13-osalise hooaja võrra, teatati 2012. aasta 6. märtsil. Neljas hooaeg esilinastus 8. jaanuaril 2013. Sarja viies hooaeg esilinastus 2014. aasta 7. jaanuaril. Sarja viimane, 6. hooaja 13. osa esilinastus 14. aprillil 2015.
Süžee.
Šerif Raylan Givensit võib ehk mõnes mõttes pidada XIX sajandi stiilis tegutseva seadusekaitsja kehastuseks XXI sajandil. Tema vabatõlgenduslik seaduse ja õiguse maksmapanek teeb temast kriminaalide sihtmärgi ja on ühtlasi probleemiks ka ta ülemustele. Givensi kodukandi, Kentucky idaosa söekaevandus­piirkonna elu-olu sobib ehk iseloomustama tõik, et kui tavaliselt ollakse harjunud nägema uksel hoitavat silti, "Ettevaatust, kuri koer!", siis selles kandis on tavaliseks hoiatussilt, millelt külastajale vaatab vastu nagaanitoru, kõrvaloleva hoiatava kirjega: "Karda peremeest, mitte koera!" ("Never mind the dog, beware of owner.")
Auhinnad ja nominatsioonid.
2010. aastal sai "Justified" Peabody auhinna. 2011. aasta 14. juulil teatati "Seadusesilma" nominatsioonist neljale Primetime Emmy auhinnale – Olyphant parima draamasarja meespeaosatäitja kategoorias, Goggins parima draamasarja meeskõrvalosatäitja kategoorias, Martindale parima draamasarja naiskõrvalosatäitja kategoorias ja Davies parima draamasarja külalisnäitleja kategoorias. 2011. aasta 18. septembril võitis Margo Martindale Primetime Emmy auhinna parima draamasarja naiskõrvalosatäitja kategoorias.
Natasha Cooper

Natasha J. Cooper (sündinud 1951 Kensingtonis Londonis) on inglise kriminaalkirjanik.
Aaron Paul

Aaron Michael Paul (sündinud 27. augustil 1979) on Ameerika näitleja ja laulja. Teledebüüdiks oli osalemine 1990. aastal ühes teleseriaali "Beverly Hills, 90210" osas. Laiem tuntus sai talle osaks Jesse Pinkmani rolliga AMC sarjas "Halvale teele", mis tõi talle Primetime Emmy auhinna parima draamasarja meeskõrvalosatäitja kategoorias.
Paul kihlus 2012. aasta 1. jaanuaril Pariisis Lauren Parsekianiga. Paar elab Santa Monicas Californias.
Erkki Juhandi

Erkki Juhandi (sündinud 7. oktoobril 1969 Tallinnas) on eesti vaimulik. Galerist ja kunstinäituste kurtaator.
Ta on õppinud EELK Usuteaduse Instituudis. Ta ordineeriti 30. detsembril 1997 diakoniks ja 26. mail 2022 preestriks.
Ta oli EELK Viimsi Püha Jaakobi koguduse rajaja, kiriku ehituse algataja ja eestvedaja. Viimsi Püha Jaakobi kirik pühitseti 25. juulil (jaagupipäeval) 2007. a. Kirikuehituse patroon oli president Lennart Meri, pärast tema surma Helle Meri.
Juhandi oli EELK Viimsi koguduse vaimulik aastatel 1994–2007, 2007–2019 oli ta EELK reservvaimulik. Alates 2019 on ta Tallinna praostkonna vikaarvaimulik.
Ta on tegutsenud kunstinäituste kuraatorina. Viimsi Püha Jaakobi kiriku galerii ja Tallinna Jaani kiriku galerii kuraator ja galerist.
2007. aastal sai ta Viimsi valla autasu "Viimsi Vaal".
2016.aastal sai ta Viimsi valla Kultuuripreemia 2015.
Ta on aastast 2017 Eesti Kunstnike Liidu liige.
Ta on aastast 2022 EELK Konsistooriumi kultuuriväärtuste komisjoni liige.
Kvadrootor

Kvadrootor või kvadrokopter või nelikopter on nelja tiivikuga helikopter. Erinevalt tavalistest kopteritest kasutatakse nende puhul harilikult sümmeetrilisi tiivikuid. Sõiduki juhtimiseks muudetakse ühe või enama tiiviku suunda ja/või pöörlemiskiirust, mis omakorda muudab jõumomenti ja tõstejõu omadusi.
Lennuajaloo algusaastatel peeti kvadrootoreid lahenduseks mitmetele vertikaallennu puhul esile kerkivatele probleemidele; jõumomendist tekkivad juhtimisprobleemid (ning tõstejõudu mittetekitava tüürpropelleri tõhususe küsimused) on võimalik kõrvaldada oluliselt lühemate labadega konstruktsiooniga, mille puhul tiivikud vastassuundades pöörlevad. Seda on ka lihtsam ehitada. 1920.–1930. aastatel loodi mitmeid mehitatud lennuks sobilikke seadmeid. Nende seas olid esimesed edukad vertikaalseks õhkutõusuks ja maandumiseks sobivad lennumasinad. Paraku oli esimeste prototüüpide tõhusus väike ning hilisemad prototüübid nõudsid piloodilt märkimisväärselt stabiliseerimisponnistust ja olid alajuhitavad.
Kvadrootoritel põhinevad lahendused on viimasel ajal seoses mehitamata õhusõidukitega seotud arendustegevusega populariseerunud. Neid sõidukeid stabiliseerivad elektroonilised juhtsüsteemid ja andurid. Tänu oma väiksusele ja heale juhitavusele saab neid kasutada nii ruumides kui ka neist väljaspool.
Kvadrokopteritel on sama suurusega helikopterite ees mitmed eelised. Esiteks ei vaja nad tiiviku laba nurga reguleerimise mehhanisme, mis lihtsustab sõiduki ehitamist ja hooldust. Teiseks võimaldab nelja tiiviku kasutamine tiivikute väiksemaid diameetreid, mistõttu on nende kineetiline energia lennu ajal madalam. See vähendab võimaliku kokkupõrke puhul tekkivat kahju. Väikesed mehitamata õhusõidukid on seetõttu lähidistantsidel keskkonnale ja iseendale mõnevõrra ohutumad. Mõnikord on tiivikutel kokkupõrgetel tekkivate kahjustuste vältimiseks ka kaitseraamid.
Ehitamis- ja juhtimismugavuse tõttu kasutatakse kvadrootoreid tihti mudellennuamatööride hobiprojektides.
Manööverdamine.
Rootor tekitab oma pöörlemisteljel nii tõstejõudu kui ka jõumomendi ja lennuvahendi liikumise suunale vastupidise õhutakistuse. Kui kõik rootorid pöörlevad sama nurkkiirusega ning rootorid üks ja kolm päripäeva ning rootorid kaks ja neli vastupäeva, on aerodünaamiline pööret tekitav jõumoment tasakaalustatud ja võrdne nulliga, mis tähendab, et eraldi stabiliseeriva rootori jaoks vajadus puudub. Lennuvahendi pööramiseks on võimalik jõumomendid tasakaalust välja viia, muutes vastassuundades pöörlevate tiivikute pöörlemiskiirust.
Kallutusnurkade muutmine on võimalik pööret põhjustamata. Samas suunas pöörlevate tiivikute paar juhib üht telge ja nende omavaheline kiiruste kasvatamine ja kahandamine säilitab jõumomentide tasakaalu samaaegset pööret põhjustamata. Nii on võimalik püsivat kaldenurka hoides lennuvahendit kiirendada.
Tiivik

Tiivik on geomeetrilise väändeta (laba mistahes punktis on selle kohtumisnurk ühetaoline) tiivalaadsete labadega horisontaalsel teljel pöörlev labamasin, mille abil muudetakse ühes suunas liikuvate gaaside (nt tuule) kineetiline energia mehaaniliseks tööks.
Tavaline labadega ratas või trummel, mis telje ümber vabalt pöörleb, on näiteks tuuleveski, paljulabaline tuulemootor jne. 
Tiivikud on lihtsamalt ehitatavad, kaasaegsete rootorite algelisemad eelkäijad.
Otia Ioseliani

Otia Ioseliani (gruusia keeles ოტია იოსელიანი, varem eesti keeles Iosseliani; 16. juuni 1930 Gvištibi – 14. juuli 2011 Tskaltubo) oli gruusia kirjanik ja dramaturg.
Ioseliani tuli kirjandusse 1950. aastate keskel ning avaldas oma esimese jutukogu 1957. Tuntus saabus esimese jutustusega "Tähesadu" ("ვარსკვლავთცვენა", 1962), mis käsitleb Teise maailmasõja teemat.
Lev Narets

Lev Narets (ka Leo Narets; 31. august 1899 Smolensk, Venemaa – 30. oktoober 1978 Tallinn) oli Eesti mehaanikateadlane.
Elulugu.
Lev Narets oli maamõõtja poeg.
Lõpetas 1917 Smolenski Ühisgümnaasiumi, 1928 Kiievi Polütehnilise Instituudi teedeinsenerina; tehnikakandidaat (1943, Uurali Polütehniline Instituut), väitekiri "Решение трансцендентных уравнений корни которых определяют частоты собственных колебаний и критические силы упругих систем". Oli 1935–51 Uurali Polütehnilise Instituudi ehitusmehaanika kateedri dotsent, ühtlasi 1939–1948 kateedri juhataja, 1951–1962 TPI ehitusmehaanika kateedri juhataja, 1962–1970 dotsent. Õpetas tugevusõpetuse ja ehitusmehaanika kursusi. Tihedad sidemed Vene teadlaste A. Umanski jt-ga. Üleliidulise Teadus-metoodilise Nõukogu liige ehitusmehaanika alal, lõi TPI-s selles valdkonnas väikese koolkonna. Tema teeneks on arvutustehnika rakendamine ehitusmehaanikas ühena esimestest NSVL-s. Üle 10 teaduspublikatsiooni, palju uurimusi jäi käsikirja.
Narets suri 30. oktoobril 1978 Tallinnas ja ta maeti 3. novembril 1978 Liiva kalmistule.
Kalle Nigola

Kalle Nigola (10. märts 1930 Kanepi vald, Võrumaa – 29. aprill 2011) oli eesti õigusteadlane.
Elulugu.
Kalle Nigola oli talupidaja poeg.
Lõpetas 1948 Võru 1. Keskkooli, 1955 Tartu Riikliku Ülikooli õigusteaduskonna, 1962–65 Tartu Riikliku Ülikooli aspirant, õiguskandidaat (1970, TÜ), väitekiri "Karistuse mõistmine autotranspordialaste kuritegude eest Eesti NSV materjalide põhjal". Oli 1955–60 ENSV Siseministeeriumi Miilitsavalitsuse uurija, 1960–62 Eesti NSV Siseministeeriumi Tartu linna miilitsaosakonna ülema asetäitja, 1965–66 TRÜ kriminaalõiguse ja -protsessi kateedri õpetaja, 1966–70 kriminoloogia-labori vanemteadur, 1971–75 kriminaalõiguse ja -protsessi kateedri vanemõpetaja, 1975–92 dotsent, ühtlasi 1983–86 kateedri juhataja, 
Aastatel 1992–95 Tartu Ülikooli õigusteaduskonna avaliku õiguse instituudi dotsent, 1996–2003 õppeülesannete täitja, 1998–2003 ka Riigikohtu konsultant, aastast 2007 oli Tartu Ülikooli emeriitdotsent.
Teadustöö.
Uurinud kriminaalõigust, kohtukorraldust ja õigusemõistmise protsessi. Umbes 50 teaduspublikatsiooni ja aimeartiklit.
Aleksander Ohu

Aleksander Ohu (23. veebruar 1901 Ravila vald, Harjumaa – 18. veebruar 1972 Tartu) oli eesti geofüüsik ja meteoroloog.
Elulugu.
Aleksander Ohu oli talupidaja poeg.
Lõpetas 1921 Tallinna Rahvaülikooli Seltsi Eragümnaasiumi, õppis 1922–34 ja 1939–1940 TÜ matemaatika-loodusteaduskonnas. Oli 1925–28 TÜ meteoroloogiaobservatooriumi sünoptik, töötas aastast 1929 Tallinna Hüdrometeoroloogia Instituudis, oli aastast 1947 Eesti TA Füüsika, Matemaatika ja Mehaanika Instituudi teadur. Hiljem töötas Tartu Struumatõrje Dispanseris.
Teadustöö.
Uurimisvaldkond: ilmastik Eestis ja Läänemere piirkonnas. Üle 10 teaduspublikatsiooni.